Predkladacia správa

	Návrh zákona o výkone trestu odňatia slobody vypracovalo Ministerstvo spravodlivosti Slovenskej republiky podľa Plánu legislatívnych úloh vlády SR na rok 2005. Predložený návrh zákona reaguje a nadväzuje na vládne návrhy nových trestných kódexov – Trestného zákona a Trestného poriadku, ktoré sú v súčasnosti predmetom prerokovávania v Národnej rade SR.
	
Návrh zákona upravuje výkon trestu odňatia slobody (ďalej len „výkon trestu“) uloženého v trestnom konaní, práva a povinnosti odsúdených vo výkone trestu a dozor a kontrolu nad výkonom trestu.	
	
Základnými cieľmi návrhu zákona je predovšetkým: 
1.	zabezpečiť ochranu základných práv a slobôd osôb vo výkone trestu, 
2.	prehĺbiť progresívnosť a diferenciu výkonu trestu vo vzťahu k jednotlivým kategóriám odsúdených,
3.	vytvoriť predpoklady na začlenenie sa odsúdených do spoločnosti po skončení výkonu trestu,
4.	zabezpečiť dostatočnú ochranu spoločnosti najmä pred páchateľmi obzvlášť závažných trestných činov a viacnásobnými recidivistami,
5.	zmeniť filozofiu pasívneho prijímania aktivít odsúdeným na filozofiu ponuky a aktivácie jeho vlastných schopností a snahy k resocializácii tak, aby prostriedky vynakladané spoločnosťou boli zmysluplné a efektívne.

Na dosiahnutie naznačených základných cieľov je potrebné: 
1.	prehĺbiť diferenciáciu a individualizáciu výkonu trestu, využívajúc pri tom najnovšie poznatky z oblasti penitenciárnej pedagogiky, sociológie, psychológie a psychiatrie,
2.	motivovať odsúdeného, aby sa svojim správaním podieľal na svojom právnom postavení, čo má súvislosť s rozsahom jeho práv a výhod vo výkone trestu,
3.	orientovať pôsobenie výkonu trestu tak, aby sa osoba po jeho skončení pri prechode do občianskeho života bola schopná riadne začleniť do spoločnosti.

Návrh zákona má dopad na verejné financie a zamestnanosť tak, ako je uvedený v dôvodovej správe v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie. Ministerstvo spravodlivosti SR si uplatňuje vyčíslené finančné dôsledky v rámci priorít návrhu rozpočtu verejnej správy na roky 2006 až 2008. Ministerstvo spravodlivosti SR, resp. Zbor väzenskej a justičnej stráže si uplatňuje iba tie požiadavky, ktoré nie je možné zabezpečiť prehodnotením vnútorných personálnych, vecných a finančných kapacít v rámci schválených limitov rozpočtu verejnej správy na roky 2005 až 2007.

Návrh zákona bol predložený na riadne medzirezortné pripomienkové konanie. K návrhu zákona boli uplatnené zásadné pripomienky podpredsedom vlády pre európske záležitosti, ľudské práva a menšiny, Ministerstvom dopravy, pôšt a telekomunikácií SR, Ministerstvom vnútra SR, Ministerstvom práce, sociálnych vecí a rodiny SR, Ministerstvom školstva SR, Generálnou prokuratúrou SR, Národnou bankou Slovenska a Slovenskou advokátskou komorou. Všetky zásadné rozpory boli odstránené na rozporovom konaní. Návrh zákona sa teda predkladá na rokovanie vlády SR bez rozporov.

Návrh zákona bol predmetom rokovania Legislatívnej rady vlády SR dňa 17.5.2005, jej pripomienky boli do návrhu zákona zapracované.